Prva dama Sjedinjenih Američkih Država
Prva dama Sjedinjenih Američkih Država (engleski: First Lady of the United States – FLOTUS) neslužbena je, ali prihvaćena titula supruge predsjednika Sjedinjenih Američkih Država. Iako njena zaduženja nisu službeno definirana, predstavlja istaknutu figuru u političkom i društvenom životu zemlje. Aktualna prva dama je Jill Biden, supruga Joe Bidena. Iako se titula naširoko počela upotrebljavati mnogo kasnije, Martha Washington, supruga prvog predsjednika Sjedinjenih Američkih Država (1789–1797) Georgea Washingtona, smatra se prvom osobom na toj poziciji. Za vrijeme svog života, često su je nazivali "damom Washington". Uloga prve dame značajno se promijenila od 1790-ih. Danas podrazumijeva učešće u političkim kampanjama, upravljanje Bijelom kućom, zalaganje za pojedina društvena pitanja i predstavljanje predsjednika na raznim službenim i neslužbenim prigodama. Budući da u današnje vrijeme prve dame pišu memoare, koji se smatraju izvorima dodatnih podataka o administraciji njihovih supruga, i s obzirom na to da se u javnosti javlja sve veća zainteresiranost za život i rad ovih nezavisnih žena, prve dame često ostanu u centru pažnje javnosti dugo nakon isteka mandata njihovih muževa. Pored toga, pojedine prve dame imale su utjecaj u raznim sektorima – od mode do javnog mišljenja o političkim pitanjima. Historijski gledano, u slučaju da predsjednik nije u braku ili je udovac, on obično imenuje ženskog člana porodice ili prijateljicu na poziciju domaćice Bijele kuće. Postoji pet živih bivših prvih dama (prikazane ispod): Rosalynn Carter, supruga Jimmyja Cartera; Hillary Clinton, supruga Billa Clintona; Laura Bush, supruga Georgea W. Busha; Michelle Obama, supruga Baracka Obame; Melania Trump, supruga Donalda Trumpa. Rosalynn Carter (rođena 1927), prva dama od 1977. do 1981. Hillary Clinton (rođena 1947), prva dama od 1993. do 2001. Laura Bush (rođena 1946), prva dama od 2001. do 2009. Michelle Obama (rođena 1964), prva dama od 2009. do 2017. Melania Trump (rođena 1970), prva dama od 2017. do 2021.